Diari Oficial de la Generalitat Valenciana


Sumari del DOGV 9879, del 27-06-2024 (2024/6219)

ACORD de 21 de juny de 2024, del Consell, pel qual s'establixen els criteris objectius per a l'assignació del Fons de Cooperació Municipal dels Municipis i Entitats Locals Menors de la Comunitat Valenciana en l'exercici 2024, a conseqüència de l'execució de la sentència del Tribunal Superior de Justícia de la Comunitat Valenciana de 20 d'abril de 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9879

Data del DOGV
:   27-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6219


Data del document
:   21-06-2024

Organisme emissor
:   Presidència de la Generalitat

Tipus de document
:   Acord

Anàlisi jurídica

 Descriptors 

:   * Presidència de la Generalitat
    * Presidència de la Generalitat

ACORD de 21 de juny de 2024, del Consell, pel qual s'establixen els criteris objectius per a l'assignació del Fons de Cooperació Municipal dels Municipis i Entitats Locals Menors de la Comunitat Valenciana en l'exercici 2024, a conseqüència de l'execució de la sentència del Tribunal Superior de Justícia de la Comunitat Valenciana de 20 d'abril de 2024.  
 [2024/6219]  
Fets  
  
I. El Pla sectorial de Finançament Bàsic del Fons de Cooperació Municipal per a l'exercici 2024, es va aprovar per un acord del Consell de 24 de març de 2023 (DOGV 9567; 03.04.2023).  
Este pla sectorial per a l'exercici 2024 va ser impugnat mitjançant el recurs contenciós administratiu número 252/23, interposat per la Diputació Provincial d'Alacant, i es va dictar sentència pel Tribunal Superior de Justícia de la Comunitat Valenciana el 20 d'abril de 2024, per la qual s'anul·la l'Acord de 24 de març de 2023, del Consell, pel qual s'aprova el Pla sectorial de finançament bàsic del Fons de Cooperació Municipal per a l'exercici 2024.  
II. La Llei 5/2021, de 5 de novembre, reguladora del Fons de Cooperació Municipal dels Municipis i Entitats Locals Menors de la Comunitat Valenciana (d'ara en avant Llei 5/2021), va ser objecte de dos recursos d'inconstitucionalitat. La sentència del Tribunal Constitucional de 26 de setembre de 2023, recaiguda en el recurs d'inconstitucionalitat número 614-2022, va declarar la inconstitucionalitat de l'article 7 de la llei. Este article, que establia les regles de distribució dels recursos econòmics que corresponen a cada entitat beneficiària, mitjançant criteris objectius a desplegar per mitjà de decret del Consell, va ser declarat inconstitucional per infracció de l'article 64.3 de l'Estatut d'Autonomia, en la mesura en què el precepte estatutari disposa taxativament que el Fons de Cooperació Municipal de la Comunitat Valenciana ha de crear-se amb els mateixos criteris que el fons estatal. Per a complir la previsió estatutària, el Tribunal Constitucional ha indicat que «a este efecte, s'ha de tindre en compte el que es disposa en els articles 118 et seq. LRHL, que preveuen la creació d'un fons complementari de finançament dels ens locals i els criteris de distribució d'este. Estes disposicions estatals, si bé no preveuen, en sentit estricte, criteris de distribució en relació amb els grans municipis, sí que ho fan, de manera precisa, en relació amb els de menys de 75.000 habitants, que són, en conseqüència, els que s'hi han de prendre en consideració. A este efecte, segons disposa l'article 124 LRHL, la distribució del 75 % de la participació total es calcula prenent com a referència el criteri de la població, el 12,5 % en funció de l'esforç fiscal mitjà de cada municipi obtingut en el segon exercici anterior al de la llei de pressupostos generals de l'Estat corresponent, ponderat pel nombre d'habitants de dret (i s'entén, a este efecte, per esforç fiscal mitjà de cada municipi el que per a cada exercici determinen les lleis de pressupostos generals de l'Estat en funció de l'aplicació que pels municipis es faça dels tributs continguts en esta llei), i el 12,5 % restant en funció de l'invers de la capacitat tributària en els termes que establisquen les lleis de pressupostos generals de l'Estat».  
  
III. Amb l'objectiu de complir la sentència del Tribunal Constitucional, mitjançant la Llei 7/2023, de 26 de desembre, de mesures fiscals, de gestió administrativa i financera, i d'organització de la Generalitat, s'ha procedit a modificar l'article 7 de la Llei 5/2021, que ha quedat redactat en els següents termes: «L'assignació dels recursos econòmics que corresponguen a cada entitat beneficiària s'efectuarà mitjançant criteris objectius que seran objecte de desplegament reglamentari mitjançant un decret del Consell, de conformitat amb els criteris de distribució establits per l'article 64.3 de l'Estatut d'Autonomia de la Comunitat Valenciana». Això és en la mesura en què el precepte estatutari disposa taxativament que «per a potenciar l'autonomia local sobre la base del principi de subsidiarietat, per una llei de les Corts es crearà el Fons de Cooperació Municipal de la Comunitat Valenciana amb els mateixos criteris que el fons estatal».  
El Tribunal Constitucional va indicar que, per a complir la previsió estatutària, s'ha de tindre en compte el que es disposa en els articles 118 i següents del Reial decret legislatiu 2/2004, de 5 de març, pel qual s'aprova el text refós de la Llei reguladora de les hisendes locals.  
  
Així mateix, esta modificació legislativa va eliminar el Pla sectorial de finançament bàsic del fons de cooperació municipal, previst en l'article 5, apartat 1, com a eina de coordinació de les diputacions provincials quant a la determinació del repartiment del Fons de Cooperació Municipal i el seu caràcter obligatori.  
IV. Mitjançant una sentència del Tribunal Superior de Justícia de la Comunitat Valenciana de 20 d'abril de 2024, s'anul·la el Pla sectorial de finançament bàsic del Fons de Cooperació Municipal per a l'exercici 2024, per vulneració dels criteris objectius del fons estatal.  
  
V. En els pressupostos de la Generalitat per a l'exercici 2024 figura la línia pressupostària T0030 en el capítol IV del programa 125A00, Administració local i organització territorial del Consell, Fons de Cooperació Municipal, amb dotació suficient per a complir el present acord.  
  
  
Fonaments de dret  
  
1. L'article 2 de la Llei 5/2021 establix: «1. El Fons de Cooperació Municipal de la Comunitat Valenciana té per finalitat garantir la suficiència financera de les entitats locals de la Comunitat Valenciana i potenciar la seua autonomia local sobre la base del principi de subsidiarietat, finançant globalment la seua activitat. Este fons es basa en els principis d'objectivitat, transparència, publicitat i equitat, i constituïx un factor d'articulació, equilibri i cohesió territorial. 2. Este fons promourà l'equilibri econòmic dels ens locals de la Comunitat Valenciana i la realització interna del principi de solidaritat, a fi de contribuir al fet que els diferents nuclis i les entitats de població compten amb la dotació adequada per a la prestació dels servicis de competència local.»  
  
2. La nul·litat radical declarada per la sentència del Tribunal Superior de Justícia de la Comunitat Valenciana, i que afecta el Pla sectorial per a exercici 2024, comporta la necessitat d'instrumentar un nou acord del Consell a través del qual es complisca la sentència esmentada i es garantisca la seguretat jurídica i transparència en l'establiment i l'aplicació dels criteris objectius mitjançant els quals s'ha d'efectuar l'assignació anual de la quantia pressupostada per la Generalitat en l'exercici 2024 per a la dotació dels recursos econòmics del Fons de Cooperació Municipal de la Comunitat Valenciana, de conformitat amb el que s'establix per l'article 64.3 de l'Estatut d'Autonomia de la Comunitat Valenciana.  
3. Atenent el que s'ha exposat en els antecedents de fet, no seria possible l'aprovació d'un nou pla sectorial, fet que és incompatible amb el principi de legalitat en vigor.  
4. Davant la necessitat de complir el pronunciament jurisdiccional que afecta el Pla sectorial de l'exercici 2024, i habilitar la corresponent resolució de la persona titular del departament amb competències en administració local, mitjançant la qual es procedix al reconeixement de les quanties corresponents a cada entitat beneficiària, correspon al Consell aprovar els criteris objectius de repartiment.  
A tals efectes, s'ha de tindre en compte, tal com ha indicat el Tribunal Constitucional, el que disposen els articles 118 i següents del Reial decret legislatiu 2/2004, de 5 de març, pel qual s'aprova el text refós de la llei reguladora de les hisendes locals, que, a l'hora d'aplicar els criteris de distribució del Fons de Cooperació Municipal, distingix entre:  
  
- Municipis del model de participació en els tributs de l'Estat, per als municipis amb població de dret inferior a 75.000 habitants.  
- Municipis del model de cessió d'impostos i Fons Complementari de Finançament, aplicable en els municipis amb població de dret igual o superior a 75.000 habitants o que siguen capital de província o de comunitat autònoma.  
A este efecte, s'atendrà el model en què els municipis hagen sigut inclosos per l'Administració general de l'Estat per als lliuraments a compte del sistema de finançament de les entitats locals en l'exercici corresponent.  
4.1. Criteris de distribució aplicable als municipis del Model de Participació en els Tributs de l'Estat, per als municipis amb població de dret inferior a 75.000 habitants.  
La dotació anual per a 2024 que corresponga als municipis de la Comunitat Valenciana inclosos en este model es distribuirà conforme als criteris següents:  
a) El 75 % en funció del nombre d'habitants de dret de cada municipi, segons les xifres de població aprovades pel Govern, que figuren en l'últim padró municipal vigent, ponderades pels següents coeficients multiplicadors:  
  
Estrat Nombre d'habitants Coeficients  
1 De més de 50.000 1,40  
2 De 20.001 a 50.000 1,30  
3 De 5.001 a 20.000 1,17  
4 Fins a 5.000 1,00  
  
  
b) El 12,5 % en funció de l'esforç fiscal mitjà de cada municipi obtingut en el segon exercici anterior al de la llei de pressupostos generals de l'Estat corresponent, ponderat pel nombre d'habitants de dret.  
  
A este efecte, s'entendrà per esforç fiscal mitjà de cada municipi el que per a cada exercici determinen les lleis de pressupostos generals de l'Estat en funció de l'aplicació que pels municipis es faça dels tributs continguts en la legislació bàsica reguladora de les hisendes locals.  
  
c) El 12,5 % en funció de l'invers de la capacitat tributària en els termes que establisquen les lleis de pressupostos generals de l'Estat.  
  
Als efectes previstos en este apartat, es prendran en consideració les últimes dades publicades per l'Estat per al càlcul de la liquidació definitiva de la participació en tributs de l'Estat.  
Es garantix als municipis i entitats locals menors de la Comunitat Valenciana que en cap cas el finançament que perceben del Fons de Cooperació Municipal serà inferior al percebut en l'exercici 2022.  
  
4.2. Criteris de distribució aplicable als municipis del model de cessió d'impostos i Fons Complementari de Finançament, per als municipis amb població de dret igual o superior a 75.000 habitants o que siguen capital de província o de comunitat autònoma.  
Tenint en compte que, tal com va assenyalar el Tribunal Constitucional en la sentència de 26 de setembre de 2023, les disposicions estatals a les quals remet l'Estatut d'Autonomia per a la creació del Fons de Cooperació Municipal de la Comunitat Valenciana no preveuen, en sentit estricte, criteris de distribució en relació amb els grans municipis, a fi de no causar a estos cap perjuí pressupostari i/o econòmic, se'ls garantix per al present exercici la percepció del mateix import que van rebre del Fons de Cooperació Municipal en l'exercici 2022.  
  
4.3. En el supòsit dels municipis que compten amb entitats locals menors, una vegada calculada l'assignació corresponent al municipi conforme a les regles contingudes en els apartats anteriors, esta es distribuirà entre l'ajuntament corresponent i les entitats locals menors amb les quals este compte, en proporció al nombre d'habitants de dret de cada un d'ells.  
5. Les diputacions provincials poden voluntàriament adherir-se a la participació en el Fons de Cooperació Municipal per a l'exercici 2024, i en este cas podran distribuir la seua assignació als municipis i entitats locals menors de la seua província utilitzant les regles i criteris de distribució desplegats en el present acord, o bé adoptar el seu propi règim jurídic i regles de distribució.  
Per tot això, en virtut de tot el que antecedix, en aplicació dels articles 29 i 64.3 de l'Estatut d'Autonomia de la Comunitat Valenciana, i a proposta del president de la Generalitat, d'acord amb les competències que té atribuïdes en matèria d'administració local en l'article 2 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, el Consell, amb la deliberació prèvia en la reunió del 21 de juny de 2024,  
  
  
ACORDA  
  
Aprovar les regles i criteris de distribució del Fons de Cooperació Municipal dels Municipis i Entitats Locals Menors de la Comunitat Valenciana corresponents a l'exercici 2024, de conformitat amb el que s'ha exposat en el fonament de dret 4 del present acord.  
  
  
Alacant, 21 de juny de 2024  
  
La consellera secretària,  
SUSANA CAMARERO BENÍTEZ